次史德載韻示諸孫
作者：牟巘
朝代：宋

paragraphs: 我家無絳帳，貧賤人所棄。
忽聞唔咿聲，老懷倍歡喜。
比鄰亦驚怪，捩眼不敢睨。
先生史魚直，自謂骨不媚。
珠玉在短褐，深藏未輕市。
而况門閥高，指不屈第二。
肯應童蒙求，爲爾覺昏昧。
袖中一卷書，傳之自名世。
爾幸近得師，盍勉從學志。
人品分中下，教法初無異。
采芑復采芑，我田自新美。
那似斥鹵濱，彌望荒白葦。
短園圍敗屋，不見花藥麗。
頼此小窗明，晴光開霮䨴。
日長書好讀，所講先孝悌。
泥牛共土狗，勿復事嬉戲。
後池蒲稗深，竟日群蛤吠。
也勿向池邊，照影如孔翠。
低頭勤筆硯，翻墨滿裾袂。
男兒十四五，年紀非幼穉。
不妨笑阿翁，憒憒長如醉。
先生有雪霜，嚴威不汝霽。
今朝發長吟，閉門苦覓句。
老年謝丸藥，殆似陳無己。
區區古人心，今人知者幾。
平生潁川教，不作功名計。
但令本根在，浮華終易燬。